જંગલેશ્વરમાં રહેતા મહેબૂબ ઓસમાણ ઠેબા, ઇલ્યાસ હારૂન સોરા, જાવેદ ગુલમહમદ દલ અને રફિક ઉર્ફે મેમણ હબીબ લોયાને રૂ.81.32 લાખની કિંમતના ચરસના જથ્થા સાથે ઝડપી લીધા હતા. પોલીસે ચારેય આરોપીને 14 દિવસના રિમાન્ડ પર લઇ પૂછપરછનો ધમધમાટ શરૂ કર્યો હતો. પોલીસ સૂત્રોએ જણાવ્યું હતું કે, રાજકોટનો મહેબૂબ જમ્મુના યાકુબખાન પાસેથી ચરસનો જથ્થો મગાવતો હતો. ચરસની આંતરરાષ્ટ્રીય કિંમત કિલોના રૂ.10 લાખ છે, પરંતુ ભારતમાં રૂ.1 લાખમાં 1 કિલો મળે છે. જમ્મુથી મહેબૂબને 1 કિલો ચરસ રૂ.1 લાખના ભાવે મળતું હતું, પરંતુ રાજકોટમાં તે 10-10 ગ્રામની ગોળી બનાવીને વેચતો હતો અને 10 ગ્રામ ચરસના રૂ.2 હજાર વસૂલતો હતો. જમ્મુથી ચરસનો જથ્થો જૂનાગઢના પટેલબાપુ તરીકે ઓળખાતા મુસ્લિમ શખ્સ પાસે આવતો હતો અને પટેલબાપુ રાજકોટમાં મહેબૂબને આપી જતો હતો. જૂનાગઢના પટેલબાપુને ત્રણેક મહિના પૂર્વે જમ્મુ પોલીસે ચરસ સાથે ઝડપી લેતા તે હાલમાં જેલમાં છે. રાજકોટ પોલીસ તેનો જમ્મુથી કબજો મેળવશે. પોલીસે સૂત્રધાર મહેબૂબની આગવીઢબે પૂછપરછ કરતાં તેની પાસેથી રાજકોટના તેના દોઢ ડઝનથી વધુ ગ્રાહકોના નામ પોલીસને મળ્યા હતા તેમજ મોરબીથી પણ સાતેક શખ્સો ચરસ ખરીદી જતા હતા. ઇન્ટેલિજન્સ બ્યૂરોએ પણ તપાસમાં ઝંપલાવ્યું છે.